Diari Oficial de la Generalitat Valenciana


Sumari del DOGV 4200, del 28-02-2002 (2002/2025)

RESOLUCIÓ de 14 de febrer de 2002, del conseller d'Obres Públiques, Urbanisme i Transports, per la qual se sotmet a informació pública el projecte de modificació puntual núm. 3 del Pla Especial director d'Usos i Infraestructures Àrea del Parc Temàtic de Benidorm-Finestrat.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4200

Data del DOGV
:   28-02-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/2025


Data del document
:   14-02-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benidorm
    * Finestrat
    * pla d'urbanisme

RESOLUCIÓ de 14 de febrer de 2002, del conseller d'Obres Públiques, Urbanisme i Transports, per la qual se sotmet a informació pública el projecte de modificació puntual núm. 3 del Pla Especial director d'Usos i Infraestructures Àrea del Parc Temàtic de Benidorm-Finestrat. [2002/X2025]
  
Vist el projecte de modificació núm. 3 del Pla Especial director d'Usos i Infraestructures Àrea del Parc Temàtic de Benidorm-Finestrat (Alacant), relatiu a la zona qualificada com a equipament esportiu turisticoesportiu, àrea NNED-2, i tenint en compte els següents:
  
Antecedents de fet
  
Primer. El precitat pla especial va ser aprovat definitivament per aquesta Conselleria el dia 10 de febrer de 1998, la resolució íntegra del qual es va publicar en el Butlletí Oficial de la Província d'Alacant núm. 39, de 17 de febrer de 1998.
  
Aquest planejament especial s'emmarca dins de les actuacions del Govern Valencià per a reforçar l'oferta turística de la nostra comunitat autònoma. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.
  
L'instrument d'ordenació elegit per a portar a terme aquesta actuació constitueix la figura de planejament idònia per a aconseguir l'objectiu d'ordenar i racionalitzar els diversos usos del sòl dins d'una àrea de reserva, prèviament delimitada, amb la finalitat de propiciar la implantació d'un parc temàtic de grans dimensions i resoldre la dotació de serveis i equipament suficient que garantisca la satisfacció de les demandes pròpies de les activitats que en l'àmbit de l'actuació s'hagen d'ubicar, i les obres d'infraestructures necessàries per a garantir la inserció d'aquestes en l'ordenació estructural en el moment de la posada en servei.
  
A tal fi, per Acord del Govern Valencià de 26 de novembre de 1996, es va crear la societat Parc Temàtic d'Alacant, SA, com a empresa pública de la Generalitat Valenciana de suport a aquesta actuació pública, amb habilitació per a realitzar totes les actuacions que siguen necessàries per a aconseguir la implantació del referit parc temàtic de caràcter lúdic.
  
Amb data 25 d'octubre de 1999 aquesta Conselleria va aprovar definitivament la modificació núm. 1 del citat pla especial, l'objecte de la qual consistia en el canvi del traçat del viari estructurant, de la ubicació del Centre de Transferències de Residus Urbans, de la Subestació Transformadora 132/20 kV. i de l'obturador núm. 4, del traçat de les vies pecuàries, de l'ampliació de la zona d'ús dotacional polivalent d'oci i naturalesa, i en uns altres canvis que afectaven els sectors de sòl urbanitzable.
  
El 30 de novembre de 2001 aquesta Conselleria va aprovar definitivament la modificació núm. 2 del pla especial en alguns aspectes relatius al sòl classificat com a equipament turístic hoteler (NNET), que es concreta en la fitxa normativa núm. 5 i els seus corresponents aclariments i modificacions en les mateixes normes urbanístiques del pla especial que afectaven els articles 16, 78, 97 i 98.
  
Segon. Constitueix l'objecte del present expedient la modificació núm. 3 del Pla Especial director d'Usos i Infraestructures Àrea Parc Temàtic Benidorm-Finestrat que afecta el sòl qualificat d'equipament esportiu turisticoesportiu (NNED-2) i concretament a allò que s'ha disposat per a aquesta àrea en la fitxa normativa núm. 4 del pla especial.
  
Les modificacions es concreten en dos punts:
  
1. Introducció com a tolerat en l'àrea NNED-2 l'ús comercial en el qual tinguen cabuda les infraestructures del transport.
  
2. Eliminació del paràmetre que limita la longitud màxima d'edificació contínua per a usos tolerats a 30 metres.
  
Fonaments de dret
  
Primer. Respecte del procediment, el present projecte ha de tramitar-se d'acord amb allò que determina l'article 55.1 de la Llei 6/1994, reguladora de l'Activitat Urbanística (LRAU) i el seu concordant article 175 del Reglament de Planejament de la Comunitat Valenciana, aprovat per Decret 201/98 del Govern Valencià, és a dir, se subjecta a les mateixes normes que s'estableixen per a l'aprovació. Per això, amb caràcter general, s'exigeix que tot canvi o substitució de determinacions en els plans i programes ha de complir el mateix procediment legalment previst per a l'aprovació. Aquestes estan constituïdes pels articles 37 a 43 de la LRAU i l'article 168 del citat Reglament de Planejament.
  
De conformitat amb la normativa citada, correspon a aquesta Conselleria d'Obres Públiques, Urbanisme i Transports la convocatòria d'informació pública de la present modificació, i s'insereixen els corresponents anuncis en el Diari Oficial de la Generalitat Valenciana i en un periòdic d'àmplia difusió en les localitats afectades pel canvi d'ordenació.
  
Durant l'exposició pública el projecte diligenciat haurà de trobar-se depositat, per a consulta pública, en els ajuntaments de Benidorm i Finestrat i, si és procedent, en un local d'aquesta Conselleria situat en la capital de província. Així mateix, simultàniament, han de demanar-se els preceptius informes de les administracions sectorials que pogueren veure's afectades en les seues competències per la modificació proposada i els dictàmens dels ajuntaments afectats.
  
D'altra banda, el director general d'Urbanisme i Ordenació Territorial posseeix la competència per a l'elaboració i l'aprovació provisional de la modificació del present instrument de planejament urbanístic, segons el que disposa els articles 38.3 de la LRAU i 8.A del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià, i això sense perjudici que l'aprovació definitiva correspon al conseller d'Obres Públiques, Urbanisme i Transports, en virtut del que estableix els articles 39.1 de la LRAU i 6.D del Reglament dels Òrgans Urbanístics de la Generalitat Valenciana.
  
Segon. Quant al fons de l'assumpte, la societat Parc Temàtic d'Alacant, SA, justifica la conveniència i l'oportunitat d'aquesta modificació a partir dels estudis realitzats i les previsions d'ordenació detallada de la zona d'instal·lacions esportives qualificada per dit pla especial com a equipament turístic esportiu (NNED-2), d'on dedueixen que, per a una correcta implantació dels usos previstos en aquest i els que resulten d'una anàlisi de compatibilitats i interrelacions entre aquests, es fa necessari introduir com a ús tolerat en la citada zona l'ús comercial, on tinguen cabuda activitats relacionades amb infraestructures del transport.
  
Així, i encara que no es va incloure aquesta activitat en la redacció originària del pla especial com a ús tolerat en la zona d'equipament esportiu, s'ha valorat a posteriori la conveniència de permetre el dit ús en la mencionada zona, i resulta necessària per dos motius: d'una banda, es presenta com un complement de la resta d'usos permesos que dóna resposta a les possibles demandes en matèria d'infraestructura de transport en la seua faceta d'ús comercial; d'una altra, la situació de limítrofa de la zona NNED-2 amb una carretera d'àmbit autonòmic fa factible la instal·lació en aquella, com a ús tolerat, d'activitats comercials relacionades amb les infraestructures del transport, de manera que a més de possibilitar un ús coherent amb la seua ubicació faça possible la prestació d'un servei necessari.
  
A aquest respecte, l'article 97 de les normes urbanístiques del pla especial en definir l'ús comercial, introdueix la possibilitat d'implantar activitats comercials relacionades amb les infraestructures del transport si la fitxa normativa de la zona que es tracte arreplega aquest extrem de forma expressa.
  
Finalment, i per qüestions de disseny arquitectònic, resulta necessari que en la fitxa normativa núm. 4 siga rectificat un paràmetre relatiu als usos tolerats, concretament el que estableix una longitud màxima d'edificació contínua de 30 metres en ús no esportiu.
  
Aquesta modificació núm. 3 no suposa alteració de la classificació del sòl establida en el pla especial, ni introdueix cap variació en l'ordenació urbanística que afecte el compliment d'estàndards urbanístics.
  
En l'annex 1 del projecte s'inclou la fitxa normativa núm. 4 actualment en vigor; en l'annex 2, la fitxa normativa núm. 4 en la redacció que es proposa; i en l'annex 3 consta el Pla d'Ordenació núm. 2 Qualificació i Usos, que no es veu afectat per la modificació proposada.
  
Tercer. En definitiva, el projecte resulta adequat per a les finalitats preteses, i la modificació plantejada apareix plenament justificada en criteris de racionalitat i proporcionalitat per a l'interés públic, i queda, així mateix, acreditat que aquesta suposa un exercici de la potestat de planejament de conformitat amb els objectius de l'article 2.2 de la LRAU.
  
Per això no s'observa cap inconvenient o impediment legal perquè la present modificació puga ser degudament tramitada.
  
Quart. El conseller d'Obres Públiques, Urbanisme i Transports és competent per a adoptar la present resolució, de conformitat amb el que disposa l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En virtut d'això, resolc:
  
Primer
  
Sotmetre a informació pública el projecte de modificació puntual núm. 3 del Pla Especial director d'Usos i Infraestructures Àrea del Parc Temàtic de Benidorm-Finestrat, l'objecte del qual consisteix en:
  
1. Introducció com a tolerat en l'àrea NNED-2 l'ús comercial en el qual tinguen cabuda les infraestructures del transport.
  
2. Eliminació del paràmetre que limita la longitud màxima d'edificació contínua per a usos tolerats a 30 metres.
  
El període d'informació pública serà d'un mes, durant el qual es podran presentar al·legacions i suggeriments davant d'aquesta conselleria d'Obres Públiques, Urbanisme i Transports (av. de Blasco Ibáñez, 50, de València) o en els Serveis Territorials d'Urbanisme d'aquesta Conselleria a Alacant (carrer dels Reis Catòlics, 39, d'Alacant), on es trobarà depositat el projecte degudament diligenciat, així com en els ajuntaments de Benidorm i de Finestrat, per a la seua consulta pública.
  
Segon
  
Sol·licitar dictamen sobre el projecte sotmés a informació pública als ajuntaments de Benidorm i de Finestrat.
  
Tercer
  
Així mateix, sol·licitar informe a les administracions sectorials que pogueren veure's afectades per la modificació.
  
Quart
  
Publicar aquesta resolució en el Diari Oficial de la Generalitat Valenciana, així com una ressenya d'aquesta en un diari no oficial d'àmplia difusió en els municipis de Benidorm i Finestrat.
  
València, 14 de febrer de 2002.- El conseller d'Obres Públiques, Urbanisme i Transports: José Ramón García Antón.
  
Conselleria d'Obres Públiques,
  
Urbanisme i Transports